રાત્રે ધ્યાનમગ્ન અવસ્થામાં તેના સ્મૃતિપટલ પર છ મહિના પહેલાની ઘટનાઓ ફિલ્મની રીલ ફરતી હોય તેમ ઘટી ગઈ. હોઠની ઉપર નવી નવી મૂછના દોરા ફૂટવા, અવાજનું સહેજ ભારે થવું અને વર્ગમાં સાથે ભણતી અવનીને નિહાળવું ગમવું, અતિધાર્મિકતા ધરાવતા ઘરમાં પળાતા ચુસ્ત નિયમો અને અચાનક એક દિવસે ધામધૂમથી પોતાના જ ઘરમાંથી વિદાય અને અહીં આ આશ્રમમાં પ્રવેશ. રોજ રાત્રે સપનામાં અવની યાદ આવતી. તેને સ્પર્શવાનું, આલિંગવાનું ને ચૂમવાનું મન થતું, શરીરમાં કોઈ ભયંકર આવેગ અનુભવાતો અને જ્વાળામુખી ફાટતો. પ્રભાતે સંભળાતા ભજનિયાની પવિત્રતામાં રાત્રિની એ શરમજનક ઘટના એને વધુ અક્ષમ્ય લાગતી.